**อย. แจ้งเตือนความปลอดภัยการใช้เครื่องช่วยหายใจ**

**Trilogy Evo, Trilogy Evo O2, Trilogy EV 300**

อย. แจ้งเตือนความปลอดภัยให้ใช้ตัวกรองและตั้งค่าแจ้งเตือนของเครื่องช่วยหายใจ Trilogy Evo, Trilogy Evo O2, Trilogy EV 300 ผลิตโดย บริษัท Philips Respironics หลังพบฝุ่นและสิ่งสกปรกจากสิ่งแวดล้อมเข้าท่ออากาศ อันตรายอาจทำให้เกิดภาวะเลือดขาดออกซิเจน

**นายแพทย์วิทิต สฤษฎีชัยกุล รองเลขาธิการคณะกรรมการอาหารและยา** เปิดเผยว่า สำนักงานคณะกรรมการอาหารและยา (อย.) ได้รับรายงานแจ้งเตือนเรื่องความปลอดภัยในการใช้เครื่องช่วยหายใจ Trilogy Evo, Trilogy Evo O2, Trilogy EV 300 ผู้ผลิต บริษัท Philips Respironics โดยให้ใช้ตัวกรอง (particular filter หรือ air - inlet filter) รวมทั้งตั้งค่าแจ้งเตือน เนื่องจากตรวจพบฝุ่นและสิ่งสกปรกจากสิ่งแวดล้อมในเส้นทางลมของอุปกรณ์จากการสัมผัสกับสิ่งปนเปื้อนในสิ่งแวดล้อมเป็นเวลานาน เช่น ฝุ่นและสิ่งสกปรกนำไปสู่การสะสมที่อาจปิดกั้นช่องระบายอากาศ และทำให้อุปกรณ์หยุดส่งแรงดันลมในปริมาณที่เหมาะสมหรือการไหลของอากาศ หากเครื่องช่วยหายใจไม่สามารถช่วยหายใจได้ในระดับที่เหมาะสม ผู้ป่วยอาจได้รับออกซิเจนไม่เพียงพอ และอาจมีการสะสมของก๊าซคาร์บอนไดออกไซด์หรือแรงดันก๊าซอื่น ๆ ที่อาจนำไปสู่การบาดเจ็บสาหัสหรือเสียชีวิตได้

|  |  |  |
| --- | --- | --- |
| **ชื่อผลิตภัณฑ์** | **รหัสประจำสินค้า(Catalog Number)** | **จำนวน (เครื่อง)** |
| Trilogy Evo\*  | IN2110X15B | 26 |
| Trilogy Evo O2\*\* | IN2100X15B | 136 |
| Trilogy EV 300\*\* | IN2200X15B | 527 |

**หมายเหตุ** \*เป็นเครื่องมือแพทย์ที่มีใช้ในผู้บริโภค

 \*\*เป็นเครื่องมือแพทย์ที่มีในสถานพยาบาล

ทั้งนี้ บริษัทที่นำเข้าในประเทศไทยได้สื่อสารความเสี่ยงนี้ให้กับผู้ใช้เครื่องมือแพทย์ ขณะนี้ อย. ได้ติดตามการดำเนินการของบริษัทฯ โดยกำหนดให้แล้วเสร็จภายในเดือนสิงหาคม 2566

**รองเลขาธิการฯ อย.** กล่าวในตอนท้ายว่า อย. จะติดตามตรวจสอบความปลอดภัยของเครื่องมือแพทย์ในประเทศอย่างเข้มงวดและประสานความร่วมมือกับหน่วยงานที่เกี่ยวข้อง ขอให้ประชาชนอย่าวิตกกังวล เนื่องจากมาตรการในการดำเนินงานครั้งนี้เป็นการลดความเสี่ยงในการได้รับสารและสิ่งแปลกปลอมที่ไม่ปลอดภัยของผู้ป่วย และหากกลุ่มเครื่องมือแพทย์ใดมีอันตราย อย. จะรีบแจ้งเตือนให้ประชาชนทราบทางสื่อต่าง ๆ ทันที

\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*\*

 **วันที่เผยแพร่ข่าว 24 สิงหาคม 2566 / ข่าวแจก 171 ปีงบประมาณ พ.ศ. 2566**